ଝାରସୁଗୁଡ଼ାଃ ପୌରାଞ୍ଚଳରେ ଫେଲ୍ ମାରିଛି ଆବାସ ଯୋଜନା । ଅନେକ ହିତାଧିକାରୀ ଏହି ଯୋଜନାରୁ ବଞ୍ଚିତ ହୋଇଛନ୍ତି । ଝାରସୁଗୁଡ଼ା ପୌରାଞ୍ଚଳ ୱାର୍ଡ ନଂ ୧୫ରେ ରହିଛି ଆଦିବାସୀ ବହୁଳ ଗାଁ ଗୁଜାପଡା । ତେବେ ଏଠାକୁ ପକ୍କା ରାସ୍ତା ଖଣ୍ଡିଏ ନଥିବା ବେଳେ ବସ୍ତିରେ ଆବାସ ଯୋଜନାରେ ଘର ଖଣ୍ଡିଏ ପାଇବା ପାଇଁ ହନ୍ତସନ୍ତ ହେଉଛନ୍ତି ଲୋକେ । ଯଥାଶୀଘ୍ର ସମସ୍ୟାର ସମାଧାନ କରାଯିବ କହିଲେ କାଉନ୍ସିଲର ।
ସରକାର ଲୋକଙ୍କ ସୁବିଧା ପାଇଁ ଯୋଜନା ଉପରେ ଯୋଜନା କରିଛନ୍ତି । କିନ୍ତୁ ଯୋଜନା କେବଳ ଯୋଜନାରେ ହିଁ ରହିଯାଇଛି । ଲୋକଙ୍କ କାମରେ ଆସୁନାହିଁ । ଏହାର ଜ୍ବଳନ୍ତ ଉଦାହରଣ ଦେଖିବାକୁ ମିଳିଛି ଝାରସୁଗୁଡ଼ା ପୌରାଞ୍ଚଳ ୱାର୍ଡ ନଂ ୧୫ରେ ରହିଥିବା ଆଦିବାସୀ ବହୁଳ ଗାଁ ଗୁଜାପଡାରେ । ଏହି ବସ୍ତିରେ ୧୫୦ରୁ ଊର୍ଦ୍ଧ୍ବ ପରିବାର ବସବାସ କରୁଛନ୍ତି । ତେବେ ଏଠାକୁ ପକ୍କା ରାସ୍ତା ଖଣ୍ଡିଏ ନଥିବା କିଛିଦିନ ପୂର୍ବରୁ ଇଟିଭିରେ ଖବର ପ୍ରସାରଣ ହୋଇଥିଲା । ସେହିଭଳି ଏହି ଗାଁରେ ଲୋକେ ମାଟି ଘରେ ରହୁଥିବା ବେଳେ ଲୋକଙ୍କୁ ଆବାସ ଯୋଜନାରେ ଘର ଖଣ୍ଡିଏ ମିଳୁନଥିବା ଅଭିଯୋଗ ହୋଇଛି ।
ଗରିବ ଆଦିବାସୀମାନଙ୍କୁ ଆବାସ ଯୋଜନାରେ ପକ୍କା ଘର ଖଣ୍ଡିଏ ଆବଶ୍ୟକ ରହିଥିବା ବେଳେ ମିଳୁଛି କେବଳ ପ୍ରତିଶ୍ରୁତି । ବାରମ୍ବାର ପୌରପରିଷଦର ଦ୍ବାରସ୍ତ ହେଉଛନ୍ତି ହିତାଧିକାରୀ । କିନ୍ତୁ କେବଳ ପ୍ରତିଶ୍ରୁତି ନେଇ ଫେରୁଛନ୍ତି । ଶେଷରେ ସରକାର ଓ ଜିଲ୍ଲା ପ୍ରଶାସନ ଉପରୁ ବିଶ୍ବାସ ଭରସା ହରାଇ ବସିଛନ୍ତି ହିତାଧିକାରୀ । ଆବାସ ଯୋଜନାରେ ଘର ଖଣ୍ଡିଏ ପାଇବା ପାଇଁ ହନ୍ତସନ୍ତ ହେଉଛନ୍ତି । ଏନେଇ ବାରମ୍ବାର ଜିଲ୍ଲା ପ୍ରଶାସନର ଦ୍ବାରସ୍ତ ହୋଇ ନୟାନ୍ତ ହୋଇପଡିଛନ୍ତି ଲୋକେ ।
ସେପଟେ ଏନେଇ ୱାର୍ଡ ନଂ୧୫ର କାଉନ୍ସିଲର ଝରଣା ଭୋଇଙ୍କୁ ପଚାରିବାରୁ ସେ କହିଛନ୍ତି, "ଏହି ଆବାସ ଯୋଜନାରେ ୩ଟି ପର୍ଯ୍ୟାୟରେ ଟଙ୍କା ଆସିଥାଏ । କିଛି ଲୋକଙ୍କର ୨ଟି ପର୍ଯ୍ୟାୟର ଟଙ୍କା ଆସିଥିବା ବେଳେ ୩ୟ ପର୍ଯ୍ୟାୟ ବାକି ରହିଛି । ଯେଉଁମାନଙ୍କର ହୋଇନାହିଁ, ସେମାନଙ୍କ ନାମରେ ଯଦି ସେହି ଜାଗାର ପଟ୍ଟା ଥିବ, ତେବେ ଏହା ହୋଇପାରିବ ।" ତେବେ ବିଭାଗୀୟ ଅଧିକାରୀ ଓ ଝାରସୁଗୁଡ଼ା ପୌରପରିଷଦର ପୌରାଧ୍ୟକ୍ଷାଙ୍କ ସହିତ ଆଲୋଚନା କରି ଯଥାଶୀଘ୍ର ଏହି ସମସ୍ୟାର ସମାଧାନ କରାଯିବ ବୋଲି ସେ କହିଛନ୍ତି ।
